O GENERATIVNI UI
33 Predstavljamo generativno in pogovorno UI
John Hurley and Michael Hallissy
Zgodovina
Konec novembra 2022 je bil svetu predstavljen sistem ChatGPT, na UI zasnovan sistem klepetalnih robotov, utemeljen na jezikovnem modelu GPT-3.5, ki uporablja obdelavo naravnega jezika (NLP) za generiranje pogovorov1. Sistem ChatGPT je zadnji v celi vrsti takih orodij, vendar je za razliko od prejšnjih orodij pritegnil zanimanje javnosti in začel buriti človeško domišljijo. Že v prvem tednu po prihodu na tržišče je pridobil več kot milijon uporabnikov, zaradi človeku podobne sposobnosti generiranja besedil in potencialnih posledic uporabe v izobraževanju, na delovnih mestih in v vsakdanjem življenju. ChatGPT odgovarja na vprašanja in uporabniku pomaga pri nalogah, kot so pisanje e-poštnih sporočil, esejev in računalniških kod2.
GPT-3 (Generative Pre-trained Transformer-3) je velik jezikovni model (LLM), ki se je učil s pomočjo globokega učenja na ogromni količini podatkov (499 milijard podatkovnih točk – 800 GB podatkov), približno stokrat večji model kot kateri koli prejšnji modeli3, ChatGPT pa s tem modelom omogoča “človeški” klepet. Povedano zelo preprosto, velik jezikovni model se nauči predvideti naslednjo besedo v stavku, na podoben način, kot to počne funkcija predvidevanja naslednje besede pri SMS sporočilih, in nato nadaljuje s tem procesom ter tako ustvari daljša besedila.
Od njenega prihoda je prišlo do številnih sprememb v zvezi z ustvarjanjem in razvojem orodij generativne UI, nekatere od teh so prikazane na sliki zgoraj. Pred novembrom 2022 je zelo malo ljudi vedelo, kaj sploh je generativna UI, nato pa je ChatGPT kar naenkrat postal vsakdanji izraz za milijone ljudi, zlasti za vse delujoče v izobraževanju. Smernice kažejo, da se bodo te tehnologije še naprej razvijale in postajale vedno bolj uporabne za vse delavce na področju izobraževanja.
Generativna UI – kaj je to?
Sistemi generativne UI ustvarjajo nove vsebine v obliki slik, besedil, zvoka, videoposnetkov, zmorejo pa še več ko to, na primer:
- ustvarjanje nove slike na podlagi obstoječe, npr. ustvarjanje novega portreta na podlagi obstoječe slike obraza ali nove pokrajine na podlagi obstoječe slike pokrajine;
- pisanje novic, poezije in celo scenarijev. Tudi prevajanje besedil iz enega jezika v drugega;
- ustvarjanje novih glasbenih posnetkov, zvočnih učinkov in glasovne sinhronizacije4.
Seznam opravil se daljša. A začeli bomo tako, da bomo nekaj orodij generativne UI vprašali, kako je ChatGPT dobil svoje ime.
Kaj se skriva v imenu?
Izbranim orodjem (Bing Chat, ChatGPT 3.5 in Google Bard) smo postavili naslednjo iztočnico (tudi: poziv, vprašanje, angl. prompt):
Ste strokovnjak za UI v izobraževanju. Predstavljajte si, da mladostnikom, starim od 10 do 14 let, razlagate, kaj je ChatGPT in kako je dobil ime. Razložite, zakaj vključuje izraz “chat” (klepet), in opišite nekaj primerov, kako se lahko uporablja v izobraževanju. Odgovor napišite v obliki prepričljivega sestavka, ki razloži delovanje ChatGPT.
Tole je ustvaril Bing Chat:
Ime “ChatGPT” izhaja iz besed “chat” (klepet) in “GPT”. “Klepet” pomeni prijazen in neformalen pogovor z nekom. “GPT” pomeni “Generative Pre-trained Transformer”, kar je samo nobel izraz za to, da zna ChatGPT res dobro ustvarjati nova besedila, slike in zvoke.
Tole je ustvaril Chat-GPT:
Morda se sprašujete, odkod ime ChatGPT. Beseda “chat” (klepet) je v imenu zato, ker se ChatGPT rad pogovarja z ljudmi. Vtipkate lahko vprašanje ali temo in potrudil se bo, da vam ponudi smiseln odgovor. Nekako tako, kot da bi se pogovarjali s prijateljem, ki ve vse o – skoraj vsem! Poleg tega je zelo dober tudi pri klepetanju v različnih jezikih, zaradi česar je zelo koristen za otroke po vsem svetu.
Del “GPT” je nekoliko bolj zapleten. To je okrajšava za “Generative Pre-trained Transformer”, vendar ni treba, da si zapomnite to zapleteno ime. GPT pravzaprav pomeni to, da se je ChatGPT veliko naučil z branjem velikega števila knjig, člankov in spletnih mest, tako kot vi, ko se učite. Kot da bi zares dolgo hodil v šolo in postal strokovnjak za vse vrste področij!
Tole je ustvaril Bard:
ChatGPT je vrsta umetne inteligence (UI), znane kot veliki jezikovni modeli. To pomeni, da se je učil na ogromnih sklopih podatkov, besedil in kod, kar mu omogoča ustvarjanje besedil, prevajanje jezikov, pisanje različnih vrst ustvarjalnih vsebin in odgovarjanje na vaša vprašanja na informativen način.
Zakaj torej ChatGPT vključuje izraz “chat” (klepet)? Zato, ker je zasnovan za pogovore z ljudmi! Sistemu ChatGPT lahko postavite vprašanja o čemer koli in potrudil se bo, da bo nanje odgovoril na izčrpen in koristen način. S ChatGPT se lahko tudi zabavate, tako da ga prosite, naj napiše zgodbo, pesem ali celo računalniško kodo.
Ta orodja nam torej omogočajo pisanje iztočnic in nato pogovor (odtod izraz pogovorna UI) s sistemom ChatBot. Obstaja čedalje več načinov, mnoge med njimi naslavljamo tudi v tem priročniku, kako lahko ta orodja pomagajo učencem ter učiteljem in drugim zaposlenim v izobraževanju. Omogočajo seveda tudi pogovor oz. klepet, zato razmislite o načinih, ki bi lahko bili v pomoč vam ali vašim učencem – s sistemom lahko klepetate o temi, ki jo morate raziskati, ali se pripravite na razgovor za službo, ali ustvarite zamisel za učno uro ali raziskovalno nalogo. Zanimivo je primerjati in razlikovati rezultate različnih sistemov pogovorne UI in nato izbrati najboljše glede na namen.
Ta orodja lahko torej “oplemenitijo” vaše delo ali vam pomagajo, da postanete bolj ustvarjalni, produktivni ali učinkoviti, s tem da združite svoje umske sposobnosti s sposobnostmi stroja. Zabavajte se ob učenju, kako klepetati s temi orodji in se prepričajte o tem, kaj ustvarjajo in ali so uporabna za vas in vaše učence.
Generativna UI v številkah5
Na sliki spodaj6 je prikazan porast uprabe sistema ChatGPT med novembrom 2022 in majem 2023. V prvem tednu po uvedbi je pridobil milijon uporabnikov. Za primerjavo omenimo, da je Netflix potreboval 3,5 leta, da je dosegel podoben mejnik, Twitter pa dve leti7.
Čeprav je ChatGPT dosegel vrhunec maja 2023, še naprej ohranja svojo priljubljenost skupaj z drugimi orodji generativne UI, kot sta Bing Chat in Bard, katerih priljubljenost prav tako narašča. Bing Chat je začel postajati vse bolj priljubljen za tem, ko je podjetje Microsoft marca 2023 kupilo ChatGPT, pa tudi Bard še naprej pridobiva privržence.